գ. Արգիշտի Ա-ի` մեզ հասած տարեգրության սկզբում կարդում ենք Շերիազեի գրավման, նրա «քաղաքների այրման» և «ամրոցների ավերման» մասին: Այնուհետև արքան նշում է Թարիու երկրի «հպատակեցման», Զաբախայան երկրի «գրավման», Իյանեի Մակալթու քաղաքի «հպատակեցման», Վիտերույան Ուրեյու քաղաքի «գրավման» մասին: Թվում է, թե «այրումից», «գրավումից» և «հպատակեցումից» հետո քարը քարի վրա չպետք է մնացած լիներ, սակայն նշվում են գերեվարման պատկառելի թվեր. «ընդամենը հինգ բյուր երկու հազար վեց հարյուր յոթանասունհինգ մարդ մեկ տարում», որոնցից ամենատպավորիչը տասը հազար հարյուր քառասուն ռազմագերիների մասին հիշատակումն է: